Boekbekendstelling: Mamma het 'n breek nodig | Maroela Media
"Ma, ek kry nie my skoene nie!"
Kinders verwag Ma moet oral wees en alles kan doen. Al wat Ma wil hê, is 'n break om haar skoene uit te skop en haar take vir eers opsy te skuif.
In Mamma het 'n breek nodig maak Susan Coetzer vensters oop op 'n ma se wêreld. Sy praat op pittige wyse oor tye soos wanneer haar enigste kuiken saam met sy pêlle oorsee gaan vakansie hou en die lewenslesse wat sy by 'n vyfjarige dogtertjie kon leer.
Hierdie vertellings sal jou laat glimlag en soms ook 'n traan laat wegpink. Dit sal jou inspireer om telkens ná 'n wegbreek weer die lewe aan te durf, want deur alles loop die goue draad van die wete dat haar Hemelse Ouer real en teenwoordig is, of sy nou die langpad alleen moet aanpak of geestelik moet bungee-jump.
Sy verseker jou dat dit nodig, eintlik noodsaaklik, is, om soms net mooi te kyk en party dae net te pronk.